ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0527/99

υποβολή: Daniel Varela Suanzes-Carpegna (PPE) προς την Επιτροπή

(8 Μαρτίου 1999)

Θέμα: Βιομηχανία κονσερβοποίησης αλιευτικών προïόντων και υδατοκαλλιέργεια στην Ευρωπαïκή Ένωση

Στη συνεδρίαση της ολομέλειας του Ιουνίου 1998 το Ευρωπαϊκό Κοινοβούλιο συζήτησε και ενέκρινε την έκθεση πρωτοβουλίας σχετικά με τη βιομηχανία κονσερβοποίησης αλιευτικών προϊόντων και την υδατοκαλλιέργεια στην Ευρωπαϊκή Ένωση (A4-0137/98)(1), με την οποία ζητούσε, μεταξύ άλλων, από την Επιτροπή να πραγματοποιήσει λεπτομερή ανάλυση της κοινοτικής δασμολογικής νομοθεσίας που σχετίζεται με τις κονσέρβες αλιευτικών προϊόντων και την υδατοκαλλιέργεια, με σκοπό την κατάργηση εκείνων των πλεονεκτημάτων πρόσβασης στην κοινοτική αγορά που δεν έχουν πλέον λόγο υπάρξεως.

Μπορεί η Επιτροπή να μας πληροφορήσει σε ποιές ενέργειες έχει προβεί για την υποβολή των προτάσεων που ζήτησε το Κοινοβούλιο και ποιά είναι τα αποτελέσματα που έχουν έως τώρα επιτευχθεί;

(1) ΕΕ C 210 της 6.7.1998, σελ. 295.
ΓΡΑΠΤΗ ΕΡΩΤΗΣΗ E-0821/99

υποβολή: Antonio Tajani (PPE) προς την Επιτροπή

(6 Απριλίου 1999)

Θέμα: Ηλεκτραγωγός της ENEL στη Valnerina

Ο Ιταλικός Εθνικός Οργανισμός Ηλεκτρικής Ενέργειας (ENEL) αποφάσισε να κατασκευάσει ηλεκτραγωγό που διασχίζει τμήμα του εδάφους των δήμων του Terni και του Spoleto εγκαθιστώντας πυλώνες σε κατοικημένες περιοχές καθώς και σε περιοχές ιδιαιτέρου φυσικού κάλλους.

Ο Δήμος του Terni εξεφράσθη αρνητικά ως προς το πρόγραμμα, ενώ σε άλλες ιταλικές περιοχές (Τοσκάνη και Λάτιο) οι ηλεκτραγωγοί υψηλής τάσης αποσύρονται αντικαθιστώμενοι από υπόγεια καλώδια (βλ. Parco dell'Aniene).

Θεωρεί η Επιτροπή ότι η απόφαση του ENEL έρχεται σε αντίθεση με τους κοινοτικούς κανονισμούς περί ηλεκτρομαγνητικής ρύπανσης και προστασίας του περιβάλλοντος και της υγείας των πολιτών;

Ποιές πρωτοβουλίες προτίθεται να αναλάβει;

Απάντηση του κ. Flynn εξ ονόματος της Επιτροπής

(7 Μαΐου 1999)

Η απόφαση που ελήφθη από τον Ιταλικό Εθνικό Οργανισμό Ηλεκτρικής Ενέργειας δεν δίνει έρεισμα για σχόλια από την Ευρωπαϊκή Επιτροπή ως προς τη νομιμότητά της, ελλείψει κοινοτικών διατάξεων στο εν λόγω πεδίο.

Η Ευρωπαϊκή Επιτροπή έχει υποβάλει πρόταση σύστασης του Συμβουλίου σχετικά με την έκθεση σε ηλεκτρομαγνητικά πεδία(1), η οποία σήμερα βρίσκεται στο στάδιο συζήτησης στο εν λόγω θεσμικό όργανο.

(1) COM(98)268 τελικό.
ΓΡΑΠΤΗ ΕΡΩΤΗΣΗ E-0765/99

υποβολή: Alexandros Alavanos (GUE/NGL) προς την Επιτροπή

(29 Μαρτίου 1999)

Θέμα: Κατασκευή νέας σιδηροδρομικής γραμμής "Λιανοκλάδι-Δομοκός"

Σύμφωνα με πληροφορίες για τη νέα σιδηροδρομική γραμμή "Λιανοκλάδι-Δομοκός", υπάρχει πρόταση όσον αφορά την κατασκευή της που προβλέπει σήραγγα 23 χιλιομέτρων και είναι συνολικού κόστους 260 δισ. και πρόταση που προβλέπει 11 χιλ. σήραγγα, με την υπόλοιπη γραμμή επιφανειακή, και είναι συνολικού κόστους 160 δισ. Επίσης, στη δεύτερη περίπτωση προτείνεται ο νέος σιδηροδρομικός σταθμός Λαμίας να απέχει 2 χιλιόμετρα από το κέντρο της πόλης, ενώ με την πρώτη πρόταση παραμένει ο σημερινός σταθμός "Λιανοκλάδι" για να εξυπηρετεί και την πόλη της Λαμίας που απέχει 9 χιλιόμετρα.

Ερωτάται η Επιτροπή:

1. Είναι εν γνώσει της οι προτεινόμενες λύσεις για την κατασκευή της σιδηροδρομικής γραμμής "Λιανοκλάδι-Δομοκός";

2. Ποιές είναι οι εκτιμήσεις της σε σχέση με το κόστος αυτών τνω προτάσεων και το κοινωνικό τους όφελος;

3. Ποιά είναι η εκτίμησή της σε σχέση με την πιθανή ολική διάρκεια ολοκλήρωσης του έργου;

Απάντηση της κας Wulf-Mathies εξ ονόματος της Επιτροπής

(5 Μαΐου 1999)

Η Επιτροπή έχει ενημερωθεί για την ύπαρξη διαφόρων προτάσεων για τη νέα σιδηροδρομική γραμμή μεταξύ Λαμίας ή Λιανοκλαδίου και Δομοκού αντιστοίχως. Το τμήμα αυτό του σιδηροδρομικού άξονα Αθηνών - Θεσσαλονίκης είναι ορεινό και το έργο της νέας γραμμής θα είναι χωρίς αμφιβολία πολύ δαπανηρό και από τεχνική άποψη πολύ δύσκολο.

Στο πλαίσιο αυτό, η επιτροπή παρακολούθησης του επιχειρησιακού προγράμματος "Σιδηρόδρομοι" για την περίοδο 1994-1999, που συγχρηματοδοτεί τις μελέτες του εν λόγω τμήματος, αποφάσισε στις αρχές του 1999 να προβεί σε εξέταση των προτάσεων αυτών πριν λάβει οποιαδήποτε απόφαση.

Οι ελληνικές αρχές προετοιμάζουν αυτή τη στιγμή την εξέταση αυτή ώστε να είναι δυνατή μία ουσιαστική σύγκριση των εναλλακτικών λύσεων από τεχνική, οικονομική και κοινωνική άποψη. Η παρούσα φάση πρέπει να ολοκληρωθεί μέχρι τα τέλη του τρέχοντος έτους ή στις αρχές του 2000, ώστε οι οριστικές αποφάσεις να μπορούν να ληφθούν υπόψη κατά την προσεχή περίοδο προγραμματισμού 2000-2006.
ΓΡΑΠΤΗ ΕΡΩΤΗΣΗ E-0642/99

υποβολή: Gerhard Schmid (PSE) προς την Επιτροπή

(16 Μαρτίου 1999)

Θέμα: Απαγόρευση εισαγωγής κρυστάλλου στη Δανία

1. Γνωρίζει η Επιτροπή ότι από το κρύσταλλο μπορεί να ελευθερωθεί μόλυβδος με τη μορφή ιόντων;

2. Πώς εκτιμά η Επιτροπή την κοινοποίηση της Δανικής Κυβέρνησης σχετικά με την οδηγία για την απαγόρευση, την πώληση και την κατασκευή μολύβδου και ορισμένων προϊόντων που περιέχουν μόλυβδο, δεδομένου ότι αυτή συνεπάγεται την απαγόρευση της εισαγωγής κρυστάλλου;

Απάντηση του κ. Bangemann εξ ονόματος της Επιτροπής

(30 Απριλίου 1999)

Κατά τη διεργασία παραγωγής μολυβδούχων κρυστάλλινων προϊόντων σε πολύ υψηλή θερμοκρασία, ο μόλυβδος που περιέχουν γίνεται αναπόσπαστο μέρος της υαλόμαζας, εμφανίζοντας υψηλό βαθμό χημικής και φυσικής σταθερότητας. Η απόπλυση του μολύβδου καλύπτεται προς το παρόν από το ισχύον πρότυπο ISO για την ελευθέρωση μολύβδου από μολυβδούχα κρυστάλλινα επιτραπέζια σκεύη. Στο εν λόγω πρότυπο, καθορίζονται οριακές τιμές 2,50 μερών ανά εκατομμύριο (ppm) μολύβδου (Pb) για τα μεγάλα κοίλα σκεύη και 5,00 ppm Pb για τα μικρά κοίλα σκεύη.

Την περίοδο αυτή εκπονείται αναθεωρημένο πρότυπο, στο οποίο θα καθορίζονται οριακές τιμές 0,75 ppm Pb για τα μεγάλα κοίλα σκεύη και 1,50 ppm Pb για τα μικρά κοίλα σκεύη. Η Διεθνής Ομοσπονδία Κρυστάλλου έχει ήδη υιοθετήσει αυτά τα νέα επίπεδα ως εθελούσια πρότυπα, που εφαρμόζονται και τηρούνται.

Οι αρμόδιες Αρχές της Δανίας κοινοποίησαν πράγματι στην Επιτροπή, στις 31 Δεκεμβρίου 1998, στο πλαίσιο της διαδικασίας που ορίζει η οδηγία 98/34/ΕΚ της 22 Δεκεμβρίου 1998, που κωδικοποιεί την οδηγία 83/189/ΕΟΚ για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και τις διαδοχικές τροποποιήσεις της(1), ένα σχέδιο διατάγματος για την απαγόρευση των εισαγωγών, των πωλήσεων και της παραγωγής μολύβδου και ορισμένων προϊόντων που περιέχουν μόλυβδο.

Η διαδικασία κοινοποίησης που θεσπίστηκε με την προαναφερόμενη οδηγία αποσκοπεί στην προληπτική εξάλειψη των φραγμών που παρεμβάλλονται αδικαιολόγητα στις εμπορικές συναλλαγές μεταξύ των κρατών μελών. Αντικείμενο του διατάγματος που κοινοποιήθηκε από τις δανικές Αρχές είναι, μεταξύ άλλων, η απαγόρευση των εισαγωγών μολυβδούχων κρυστάλλινων προϊόντων. Αποτέλεσμα της απαγόρευσης αυτής είναι ότι παρεμποδίζεται η διάθεση στη δανική αγορά κρυστάλλινων προϊόντων που παράγονται ή κυκλοφορούν στην αγορά νόμιμα στα άλλα κράτη μέλη. Ο φραγμός αυτός μπορεί να θεωρηθεί ασυμβίβαστος προς το άρθρο 30 της συνθήκης ΕΚ, εκτός εάν είναι δυνατόν να αποδειχθεί ότι είναι ανάλογος και δικαιολογημένος από αντικειμενικούς λόγους, που εν προκειμένω συνδέονται με την προστασία της υγείας του ανθρώπου ή του περιβάλλοντος.

Στην παρούσα φάση, συνεχίζονται οι διαβουλεύσεις για το σχέδιο διατάγματος και η Επιτροπή δεν έχει ακόμη λάβει οριστική θέση.

(1) ΕΕ L 204 της 21.7.1998.
ΓΡΑΠΤΗ ΕΡΩΤΗΣΗ P-0258/99

υποβολή: Joan Colom i Naval (PSE) προς την Επιτροπή

(5 Φεβρουαρίου 1999)

Θέμα: Καταγγελίες για απάτη εις βάρος του ΕΚΤ στην Καταλωνία

Το περιφερειακό Ανώτατο Δικαστήριο της Καταλωνίας ανέλαβε την εξέταση καταγγελίας σχετικά με υπόθεση παράβασης καθήκοντος κατ' εξακολούθηση, όσον αφορά υποτιθέμενες παρατυπίες στη διεκπεραίωση των ενισχύσεων του Ευρωπαϊκού Κοινωνικού Ταμείου στην Καταλωνία.

Τί γνωρίζει η Επιτροπή για την υπόθεση αυτήν; Έχουν λάβει οι υπηρεσίες της Επιτροπής, και πιό συγκεκριμένα η Ομάδα Συντονισμού για την Καταπολέμηση των Περιπτώσεων Απάτης, κάποιο μέτρο σε σχέση με τις προαναφερθείσες καταγγελίες;

Απάντηση του κ. Flynn εξ ονόματος της Επιτροπής

(03 Μαρτίου 1999)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0495/99

υποβολή: Mark Watts (PSE) προς την Επιτροπή

(5 Μαρτίου 1999)

Θέμα: Προστασία των ζώων κατά τη σφαγή

Στην απάντησή της στη σχετική με το θέμα αυτό γραπτή ερωτήσή μου της 10ης Ιουλίου 1998 (E-2088/98)(1), η Επιτροπή δηλώνει ότι προτίθεται να υποβάλει, "πολύ σύντομα", δύο εκθέσεις, μία στο Συμβούλιο και μία στη Μόνιμη Κτηνιατρική Επιτροπή, στις οποίες θα περιλαμβάνονται προτάσεις σχετικά με την υιοθέτηση μεθόδων οι οποίες ενδέχεται να βελτιώσουν το επίπεδο προστασίας των ζώων κατά τη σφαγή.

Συγκεκριμένα, η Επιτροπή δηλώνει ότι "σκοπεύει να συμπεριλάβει στην πρότασή της όρο σύμφωνα με τον οποίο η αφαίμαξη όλων των αναισθητοποιημένων ζώων πρέπει να γίνεται με τομή και των δυο καροτίδων ή των αγγείων από τα οποία προέρχονται, ώστε να επιταχύνεται η αφαίμαξη και η θανάτωση, καθώς και διατάξεις σχετικές με τον καθορισμό ελάχιστης απαραίτητης έντασης ρεύματος που χρησιμοποιείται για την αναισθητοποίηση των διαφόρων ειδών".

Πότε σκοπεύει να υποβάλει η Επιτροπή τις εκθέσεις και προτάσεις που αναφέρονται στην πρώτη της απάντηση;

Απάντηση του κ. Fischler εξ ονόματος της Επιτροπής

(30 Απριλίου 1999)

Η Επιτροπή πληροφορεί το Αξιότιμο Μέλος του Κοινοβουλίου ότι μετά τη δοθείσα απάντηση στη γραπτή ερώτησή του Ε-2088/98, η επιστημονική επιτροπή υγείας και μεταχείρισης των ζώων διατύπωσε γνώμη(2) σχετικά με τη χρήση αερίων (διοξειδίου του άνθρακα, αζώτου και οξυγόνου) για την αναισθητοποίηση ή σφαγή πουλερικών. Η γνώμη αυτή θα ληφθεί υπόψη στην πρόταση που προτίθεται να καταθέσει συντόμως η Επιτροπή.

(1) ΕΕ C 13 της 13.1.1999, σελ. 146.

(2) XXIV/B3/AHAW/RO4/1998 τελικό.
ΓΡΑΠΤΗ ΕΡΩΤΗΣΗ E-0254/99

υποβολή: Riccardo Nencini (PSE) προς την Επιτροπή

(12 Φεβρουαρίου 1999)

Θέμα: Σχέδιο της Spea Autostrade για αυτοκινητόδρομο που διέρχεται από το Monte Beni (Φλωρεντία)

Προσφάτως η Spea Autostrade παρουσίασε το οριστικό σχέδιο για ένα μεγάλο έργο υποδομής που διέρχεται από το Μόντε Μπένι στο δήμο Firenzuola (Φλωρεντία).

Το σχέδιο φαίνεται ασυμβίβαστο με τους διακηρυγμένους στόχους της περιβαλλοντικής αναβάθμισης της περιοχής, δεδομένου ότι το μέτωπο εκσκαφής φθάνει σε ύψος 1260 μέτρων από την κορυφή (ύψους 1263 μέτρων), προβλέπεται η διάνοιξη οδών για την εξυπηρέτηση βαρέων μέσων και μια διεύρυνση της περιοχής εκσκαφής σε σχέση με τον παλαιό χώρο εκσκαφής, γεγονός το οποίο θα έχει ως συνέπεια την εξαφάνιση πολλών βιοτόπων.

Τα ασυμβίβαστα που υφίστανται στην περιοχή του Monte Beni είναι πολλά: υδρογεωλογικά, περιβαλλοντικά, δασικά, το δε Monte Beni συμπεριλήφθηκε στις "προστατευμένες περιοχές" τύπου Β)Γ)Δ) και εν μέρει Α) με απόφαση του περιφερειακού συμβουλίου.

Το Monte Beni συμπεριλήφθηκε στο περιφερειακό σχέδιο χωροταξίας "στα πλαίσια της ανέρευσης χώρων για τη δημιουργία πάρκων, βιοτόπων και προστατευομένων φυσικών περιοχών τοπικού ενδιαφέροντος" προτάθηκε δε ως "χώρος κοινοτικής σημασίας χαρακτηρίσθηκε δε με πράξη του υπουργείου γεωργίας και δασών ως προστατευμένη όαση".

Το σχέδιο που παρουσίασε η Spea Autostrade φαίνεται καταστροφικό και είναι αντίθετο στον προορισμό της παραπάνω περιοχής.

Προτίθεται η Επιτροπή να επέμβει επειγόντως, με γνώμονα τις κοινοτικές διατάξεις, για να αποτρέψει την καταστροφή ενός χώρου που έχει υψηλή περιβαλλοντική αξία καθώς και υψηλή αξία για την πανίδα του;

Απάντηση της κας Bjerregaard εξ ονόματος της Επιτροπής

(29 Μαρτίου 1999)

Η οδηγία 85/337/ΕΟΚ(1) της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον καθώς και η οδηγία 92/43/ΕΟΚ(2) της 21ης Μαΐου 1992 περί της διατηρήσεως των φυσικών οικοτόπων (ενδιαιτημάτων) και της άγριας πανίδας και χλωρίδας, ενδέχεται να εφαρμόζονται στην περίπτωση του έργου στην οποία αναφέρεται το Αξιότιμο Μέλος του Κοινοβουλίου.

Ωστόσο, βάσει των διαθέσιμων πληροφοριών, η Επιτροπή δεν είναι σε θέση να προσδιορίσει την ακριβή φύση του έργου ή να αξιολογήσει την κατάσταση, όπως αυτή περιγράφεται από το Αξιότιμο Μέλος του Κοινοβουλίου. Προς το παρόν, η Επιτροπή μπορεί μόνο να βεβαιώσει ότι η περιοχή του Monte Beni αποτελεί τοποθεσία κοινοτικής σημασίας που προτείνεται από τις ιταλικές αρχές υπό τους όρους του άρθρου 4 της οδηγίας 92/43/ΕΟΚ: κώδικας IT5140002 "Sasso di Castro e Monte Beni".

Με βάση τα ανωτέρω, η Επιτροπή θα λάβει τα κατάλληλα μέτρα για την συγκέντρωση λεπτομερών στοιχείων για το έργο και για να εξασφαλίσει την τήρηση της κοινοτικής νομοθεσίας.

(1) ΕΕ L 175 της 5.7.1985.

(2) ΕΕ L 206 της 22.7.1992.
ΓΡΑΠΤΗ ΕΡΩΤΗΣΗ E-0755/99

υποβολή: Stephen Hughes (PSE) προς την Επιτροπή

(29 Μαρτίου 1999)

Θέμα: Εταιρείες με ειδικότητα τη διάλυση συνδικαλιστικών οργανώσεων

Η κυριακάτικη έκδοση της εφημερίδας Observer της 17ης Ιανουαρίου 1999 αποκάλυψε ότι στο Ηνωμένο Βασίλειο εγκαθίστανται εταιρείες των ΗΠΑ οι οποίες ειδικεύονται στη διάλυση συνδικαλιστικών οργανώσεων. Η Ευρωπαϊκή Ομοσπονδία Συνδικαλιστικών Οργανώσεων Δημόσιων Υπηρεσιών ήλθε σε επαφή με τον αρμόδιο Επίτροπο και ζήτησε τη λήψη μέτρων εκ μέρους της Ευρωπαϊκής Ένωσης με το σκπετικό ότι η παρεμπόδιση των εργαζομένων από το να έχουν συνδικαλιστική αναγνώριση παραβιάζει τους κανόνες της ΔΟΕ και τη Συνθήκη ΕΚ.

1. Παρακολουθεί η Επιτροπή τις δραστηριότητες αυτών των εταιρειών;

2. Προτίθεται η Επιτροπή να εκπονήσει μέτρα για την απαγόρευση των δραστηριοτήτων αυτών των εταιρειών στην Ευρώπη;

Η απάντηση του κ. Flynn εξ ονόματος της Επιτροπής

(14 Απριλίου 1999)

Η Επιτροπή έχει ενημερωθεί για τις υποτιθέμενες δραστηριότητες ορισμένων αμερικανικών εταιριών που είναι εγκατεστημένες στο Ηνωμένο Βασίλειο. Πάντως, τα δικαιώματα των συνδικαλιστικών οργανώσεων σύμφωνα με το νομικό πλαίσιο της Ευρωπαϊκής Κοινότητας είναι θέματα που ανήκουν κυρίως στην αρμοδιότητα των κρατών μελών, καθώς το άρθρο 2, σημείο 6 της συμφωνίας σχετικά με την κοινωνική πολιτική (το άρθρο 137, σημείο 6 της νέας συνθήκης) εξαιρεί το δικαίωμα του συνεταιρίζεσθαι και το δικαίωμα για απεργία από τις κοινωνικές διατάξεις της συνθήκης ΕΚ.

Καθώς το θέμα εμπίπτει στην αρμοδιότητα των ενδιαφερομένων κρατών μελών, η Επιτροπή δεν σχεδιάζει μέτρα για την απαγόρευση των υποτιθέμενων δραστηριοτήτων των εταιρειών αυτών.
ΓΡΑΠΤΗ ΕΡΩΤΗΣΗ E-0299/99

υποβολή: Daniel Varela Suanzes-Carpegna (PPE) προς την Επιτροπή

(17 Φεβρουαρίου 1999)

Θέμα: Ρυθμιστικό πλαίσιο για τις αλιευτικές δραστηριότητες στον Νοτιοδυτικό Ατλαντικό

Δεδομένης της μη ικανοποιητικής απάντησης που έδωσε η Ευρωπαϊκή Επιτροπή στη γραπτή ερώτησή μου Ε-3471/98, παραπέμπω στο προηγούμενο κείμενό μου και στα εξής ερωτήματα:

1. Σε ποιό στάδιο βρίσκονται σήμερα οι διαπραγματεύσεις;

2. Για ποιούς λόγους δεν έχει σημειωθεί ουσιαστική πρόοδος στις διαπραγματεύσεις αυτές;

3. Πότε προβλέπει η Επιτροπή την ολοκλήρωση της περιόδου των διαπραγματεύσεων ώστε να περάσουμε στη δημιουργία του ΝΑΑΟ;

Απάντηση της κας Bonino εξ ονόματος της Επιτροπής

(26 Μαρτίου 1999)

Είναι ακόμα νωρίς να προβλεφθεί το τέλος των διαπραγματεύσεων για τον πολυμερή διακανονισμό που αφορά τα ύδατα του Νοτιο-δυτικού Ατλαντικού. Στην πράξη, οι διμερείς επαφές που διεξάγονται μεταξύ της Επιτροπής και της Αργεντινής αποτελούν προκαταρτικό στάδιο για τις πολυμερείς διαπραγματεύσεις στις οποίες θα λάβουν μέρος όλα τα ενδιαφερόμενα μέρη.

Προς το παρόν, και όσον αφορά την απάντηση στη γραπτή ερώτηση E-3471/98(1), που έθεσε το Αξιότιμο μέλος του Κοινοβουλίου, η μόνη διευκρίνηση που μπορεί να δοθεί είναι ότι η Επιτροπή διαβίβασε στις αρχές της Αργεντινής, τον Αύγουστο του 1998, ανεπίσημο σημείωμα στο οποίο αναφέρεται η θέση της Κοινότητας.

Η Επιτροπή αναμένει την επίσημη απάντηση των αρχών της Αργεντινής στο έγγραφο αυτό.

Κατά την ανεπίσημη συνεδρίαση της Επιτροπής με τις αρχές τις Αργεντινής στις 2 Μαρτίου 1999, οι εν λόγω αρχές ανάφεραν ότι θα διατυπώσουν απάντηση πριν από το καλοκαίρι του 1999.

(1) ΕΕ C 207 της 21.7.1999, σελ. 74.
ΓΡΑΠΤΗ ΕΡΩΤΗΣΗ E-0422/99

υποβολή: Ernesto Caccavale (UPE) προς την Επιτροπή

(1 Μαρτίου 1999)

Θέμα: Μη μεταφορά στην ιταλική νομοθεσία των προσφάτων ευρωπαïκών κανονισμών για τα ωράρια εργασίας στον τομέα της ναυτιλίας

Έχοντας υπόψη ότι ο "Κοινοτικός Χάρτης των θεμελιωδών κοινωνικών δικαιωμάτων των εργαζομένων", που ενέκρινε το Ευρωπαϊκό Συμβούλιο του Στρασβούργου στις 9 Δεκεμβρίου 1989, προέβλεπε ότι η υλοποίηση της εσωτερικής αγοράς πρέπει να οδηγεί σε μία βελτίωση των συνθηκών διαβίωσης και εργασίας των εργαζομένων στην Ευρωπαϊκή Κοινότητα και ότι ως εκ τούτου, καθόρισε ένα μέγιστο όριο για την εβδομαδιαία διάρκεια εργασίας, ελάχιστες περιόδους ανάπαυσης καθώς και τις δέουσες περιόδους διαλείμματος;

Η οδηγία 94/104/ΕΚ(1) σχετικά με ορισμένες πτυχές της διοργάνωσης του ωραρίου εργασίας, καθόρισε ελάχιστες προδιαγραφές ασφαλείας και υγείας όσον αφορά την διοργάνωση του ωραρίου εργασίας, αποκλείοντας όμως από τη ρύθμιση ορισμένους τομείς, μεταξύ των οποίων και τον τομέα των ναυτιλιακών δραστηριοτήτων;

Η Ευρωπαϊκή Επιτροπή, ενέκρινε τον Νοέμβριο του 1998, πρόταση οδηγίας (COM(98)662) με στόχο να ενσωματωθούν και να επεκταθούν στην εφαρμογή της προαναφερθείσας οδηγίας του 1993 και οι τομείς εκείνοι για τους οποίους αποκλείονταν προηγουμένως η εφαρμογή αυτή, καθορίζοντας έτσι ένα μέγιστο όριο ωρών εργασίας και για τον ναυτιλιακό τομέα;

Οι πρόσφατοι ιταλικοί κανονισμοί επί του θέματος, εξακολουθούν να μην προβαίνουν στην παραμικρή αναφορά στον ναυτιλιακό τομέα, με συνέπεια ορισμένες ναυτιλιακές εταιρίες να υιοθετούν ακόμη ωράρια εργασίας που υπερβαίνουν τα προβλεπόμενα όρια των ευρωπαϊκών κανονισμών, υπερβαίνοντας ακόμη και τις έξι ή επτά ώρες υπερωρίας ημερησίως.

Ερωτάται επομένως η Επιτροπή, ποιές πρωτοβουλίες προτίθεται να αναλάβει ώστε το ιταλικό κράτος να μεταφέρει το ταχύτερο στη νομοθεσία του τους νέους κοινοτικούς κανονισμούς, καλύπτοντας έτσι την απουσία αυτή ρύθμισης και ισοδυναμίας με τις ελάχιστες ευρωπαϊκές προδιαγραφές;

Απάντηση του κ. Flynn Εξ ονόματος της Ευρωπαϊκής Επιτροπής

(20 Απριλίου 1999)

Στις 18 Νοεμβρίου 1998 η Ευρωπαϊκή Επιτροπή ενέκρινε πρόταση οδηγίας του Συμβουλίου με βάση το άρθρο 4(2) της συμφωνίας για την κοινωνική πολιτική αναφορικά με τη συμφωνία για την οργάνωση του χρόνου εργασίας των ναυτικών που έχει συναφθεί από την νωση Εφοπλιστών της Ευρωπαϊκής Κοινότητας (ECSA) και την Ομοσπονδία των Ενώσεων Εργαζομένων στην Ευρωπαϊκή νωση (FST).(2) Μετά την έκδοση της οδηγίας από το Συμβούλιο και μετά την εκπνοή της περιόδου εφαρμογής, η Επιτροπή ως θεματοφύλακας της συνθήκης για την ΕΚ θα λάβει τα απαραίτητα μέτρα για να εξασφαλίσει ότι οι διατάξεις της οδηγίας εφαρμόζονται πλήρως στην πράξη από τα κράτη μέλη.

(1) ΕΕ L 307 της 13.12.1993, σελ. 18.

(2) ΕΕ C 43 της 17.2.1999.
ΓΡΑΠΤΗ ΕΡΩΤΗΣΗ E-0465/99

υποβολή: Ulla Sandbæk (I-EDN) προς την Επιτροπή

(5 Μαρτίου 1999)

Θέμα: Όπλα και Μαρόκο

Δεδομένου ότι το Μαρόκο έχει καταλάβει τη Δυτική Σαχάρα από το 1973 και καθώς είναι γνωστό τοις πάσι ότι προηγουμένως δαπανούσε 1 εκατ. δολάρια ημερησίως γι' αυτόν τον πόλεμο, ερωτάται η Επιτροπή:

1. Ποιο είναι το ακριβές ποσόν των κονδυλίων που δαπανά σήμερα το Μαρόκο για τη συνέχιση της παράνομης αυτής κατοχής;

2. Ποιο μέρος από την κοινοτική ενίσχυση χρησιμοποιείται για όπλα;

3. Ποιες χώρες της ΕΕ πουλάνε όπλα στο Μαρόκο;

4. Πώς συμβιβάζεται η κατάσταση αυτή με την πολιτική της ΕΕ σε θέματα συνεκτικότητας;

Απάντηση του κυρίουMarín εξ ονόματος της Επιτροπής

(16 Απριλίου 1999)

Η Επιτροπή δεν διαθέτει στοιχεία για τις δαπάνες του Μαρόκου στη Δυτική Σαχάρα.

Η κοινοτική βοήθεια στο Μαρόκο προορίζεται για τη στήριξη της οικονομικής μετάβασης και την οικονομική και κοινωνική ανάπτυξη. Κατά συνέπεια, δεν υπάρχουν κονδύλια που διατίθενται για εξοπλισμούς.

Δεδομένου ότι η εξαγωγή όπλων προερχομένων από τα κράτη μέλη, δεν διέπεται από την κοινοτική νομοθεσία, η Επιτροπή καλεί το Αξιότιμο Μέλος του Κοινοβουλίου να ανατρέξεί στο μητρώο συμβατικών όπλων των Ηνωμένων Εθνών (ΗΕ) που έχει καταρτισθεί με το ψήφισμα 46/36 L της 9ης Δεκεμβρίου 1991 από τη γενική συνέλευση των ΗΕ. Σύμφωνα με το ψήφισμα αυτό, τα μέλη των ΗΕ κοινοποιούν πριν από τις 30 Απριλίου κάθε έτους τις εισαγωγές τους και τις εξαγωγές τους συμβατικών όπλων.

Με βάση τις δημόσιες στατιστικές που ευρίσκονται στη διάθεση της Επιτροπής για το 1997, η Επιτροπή μπορεί να πληροφορήσει το Αξιότιμο Μέλος του Κοινοβουλίου ότι τα κράτη μέλη που έχουν πωλήσει όπλα στο Μαρόκο (ονοματολογία του 93, κεφάλαιο: "όπλα, πυρομαχικά και μέρη και εξαρτήματά τους") είναι η Ισπανία, η Γαλλία, η Ιταλία, η Πορτογαλία και το Ηνωμένο Βασίλειο.
ΓΡΑΠΤΗ ΕΡΩΤΗΣΗ E-0320/99

υποβολή: John McCartin (PPE) προς την Επιτροπή

(19 Φεβρουαρίου 1999)

Θέμα: Εξαγωγές βοείου και μοσχείου κρέατος από την Ιρλανδία

Θα μπορούσε η Επιτροπη να αναφέρει την ποσότητα του μοσχείου και του βοείου κρέατος που έχει εξαχθεί από την Ιρλανδία με προορισμούς εκτός ΕΕ κατά το παρόν (ΠΟΕ) έτος και πόσα χρήματα έχουν πληρωθεί αντίστοιχα σε επιχορηγήσεις εξαγωγών;

Απάντηση του κ. Fischler εξ ονόματος της Επιτροπής

(9 Μαρτίου 1999)

Η Επιτροπή δεν έχει στη διάθεσή της οριστικά στοιχεία για τις τρέχουσες εξαγωγές οι οποίες πραγματοποιήθηκαν από την αρχή του τρέχοντος έτους (Ιούλιος 1998) στο πλαίσιο των γενικών συμφωνιών δασμών και εμπορίου (GATT). Τα τελωνειακά στατιστικά στοιχεία για το εξωτερικό εμπόριο περιλαμβάνουν στοιχεία μέχρι το Νοέμβριο του 1998. Για την περίοδο Ιουλίου 1998 - Νοεμβρίου 1998, οι ιρλανδικές εξαγωγές προς τρίτες χώρες, όπως προκύπτει απάυτά τα στατιστικά στοιχεία, ανήλθαν σε 108 000 τόνους βοείου κρέατος (εκφραζόμενους σε βάρος σφαγίου).

Για ακριβέστερα στοιχεία μπορούμε να ανατρέξουμε στις ανακοινώσεις των κρατών μελών για τις αιτούμενες άδειες εξαγωγών. Σε αυτή τη βάση, οι ποσότητες για τις οποίες ζητήθηκαν άδειες, στην Ιρλανδία, (περίοδος 1 Σεπτεμβρίου 1993-31 Ιανουαρίου 1999) ανήλθαν σε 144 133,5 τόνους (βάρος σφαγίου). Το αντίστοιχο ποσό των επιστροφών στις εξαγωγές ανέρχεται σε 162 227 890,6 [fmxeuro].
ΓΡΑΠΤΗ ΕΡΩΤΗΣΗ E-0815/99

υποβολή: Graham Watson (ELDR) προς την Επιτροπή

(6 Απριλίου 1999)

Θέμα: ΦΠΑ

Ποιά είναι η άποψη της Επιτροπής για τη νομοθεσία καταπολέμησης της φοροαποφυγής που εφαρμόζεται στο Ηνωμένο Βασίλειο; Δεν αντιβαίνει στη φιλοσοφία και τη βάση του ΦΠΑ;

Απάντηση του κυρίουMonti εξ ονόματος της Επιτροπής

(26 Απριλίου 1999)

Τα μέτρα καταπολέμησης της φοροαποφυγής που ανακοινώθηκαν πρόσφατα με την επίσημη έκθεση που συνοδεύει τον βρετανικό προϋπολογισμό αφορούν τα ειδικά προβλήματα φοροαποφυγής και καταστρατήγησης του βρετανικού συστήματος του φόρου προστιθέμενης αξίας. Με βάση τις πληροφορίες που έχει έως τώρα η Επιτροπή, τα μέτρα δεν φαίνεται να επηρεάζουν τη βάση του φόρου ή τις σχετικά με αυτόν αρχές ισότητας και ουδετερότητας. Η αρχική αυτή θέση δύναται, φυσικά, να αναθεωρηθεί όταν οριστικοποιηθεί η νομοθετική διαδικασία στο Ηνωμένο Βασίλειο.